Predkladacia správa

	Návrh novely zákona o rozhodcovskom konaní sa predkladá v súlade s uznesením vlády Slovenskej republiky č. 76 z 26. januára 2005 k návrhu opatrení na zefektívnenie zverejňovania údajov v Obchodnom vestníku.
	Účelom predloženého návrhu zákona je zefektívniť zverejňovanie údajov v Obchodnom vestníku, požadované zákonom č. 244/2002 Z. z. o rozhodcovskom konaní.
Podľa § 12 ods. 3 citovaného zákona je zriaďovateľ stáleho rozhodcovského súdu povinný v Obchodnom vestníku zverejniť zriadenie stáleho rozhodcovského súdu , zriadenie pobočiek stáleho rozhodcovského súdu, štatút a rokovací poriadok ním zriadeného stáleho rozhodcovského súdu, zoznam rozhodcov, ktorí pôsobia na ním zriadenom stálom rozhodcovskom súde a jeho zmeny. V zmysle zákona o rozhodcovskom konaní nie je vedený žiaden zoznam rozhodcovských súdov. Keďže zo zákona vyplýva povinnosť zriaďovateľa rozhodcovského súdu zverejniť v Obchodnom vestníku zriadenie stáleho rozhodcovského súdu a jeho pobočiek, štatút rozhodcovského súdu, rokovací poriadok a zoznam rozhodcov, informácie o tom, kto má pôsobnosť rozhodcovského súdu, môže verejnosť získať práve z Obchodného vestníka. Takto získané informácie môžu byť predmetom zmluvnej úpravy súkromnoprávnych vzťahov (predmetom tzv. rozhodcovskej doložky k zmluve alebo osobitnej rozhodcovskej zmluvy), preto je dôležité, aby údaje uverejnené v Obchodnom vestníku boli úplné, správne a pravdivé. Zákon o rozhodcovskom konaní však neustanovuje lehotu na zverejnenie údajov v Obchodnom vestníku, ani nerieši prípad nesplnenia povinnosti zverejniť údaje zo strany zriaďovateľa rozhodcovského súdu, ani sa nezaoberá aktualizáciou údajov zverejnených v Obchodnom vestníku.
Predložený návrh zákona navrhuje zriadiť zoznam stálych rozhodcovských súdov a zaviesť sankciu za porušenie povinnosti zverejniť požadované údaje v Obchodnom vestníku, lehotu na zverejnenie údajov a stanoviť povinnosť aktualizovať zverejnené údaje.
Návrh zákona nemá finančný, ekonomický, environmentálny vplyv, vplyv na zamestnanosť ani na podnikateľské prostredie.
Návrh zákona je v súlade s Ústavou Slovenskej republiky, ako aj v súlade s medzinárodnými zmluvami, ktorými je Slovenská republika viazaná.